Un primar din Prahova, găsit vinovat pentru pornografie infantilă, a fost condamnat la muncă în folosul comunității la grădinița sau școala din localitate

Primarul comunei Șotrile, Bogdan Davidescu, a fost găsit vinovat de pornografie infantilă și a fost condamnat de Tribunalul Prahova, pe 25 martie, la doi ani și două luni de închisoare cu suspendare, dar și la muncă în folosul comunității, neremunerată la grădinița sau școala din comună sau, la alegere, la instituția pe care o conduce, mai exact în cadrul primăriei, anunță Ziarul Incomod.

Sentința nu este definitivă și poate fi atacată cu apel.

Decizia Tribunalului Prahova:

“În baza art. 93 alin. 3 C.P, pe parcursul termenului de supraveghere, inculpatul va presta o muncă neremunerată în folosul comunităţii în cadrul Primăriei Şotriile, şi/sau Grădiniţa/Şcoala din Şotriile, pe o perioadă de 70 de zile. Numărul zilnic de ore se stabileşte prin legea de executare a pedepselor nr. 254/2013. În baza art. 91 alin. 4 C.P. atrage atenţia inculpatului asupra conduitei sale viitoare şi a consecinţelor la care se expune dacă va mai comite infracţiuni sau nu va respecta măsurile de supraveghere ori nu va executa obligaţiile ce îi revin pe durata termenului de supraveghere.”

Ziarul Incomod mai precizează că pe data de 25 octombrie 2018, procurorii DIICOT au descins la Șotrile, unde au făcut percheziții atât la primărie, cât și la domiciliul edilului, de unde au ridicat mai multe sisteme informatice pentru percheziții informatice.

Edilul a fost reclamat chiar de către victima sa, acum majoră, dar care a susținut că a întreținut relații sexuale cu edilul de la vârsta de 13 ani.

Citește articolul integral pe ziarulincomod.ro: Primar din Prahova condamnat pentru pornografie infantilă, trimis să muncească la o grădiniță

Foto: Primarul comunei Șotrile, Bogdan Davidescu / Sursa: Ziarul Incomod